AWC บวก 2% หลังเข้าซื้อโรงแรม “ดุสิต ดีทู เชียงใหม่” เสริมแกร่งพอร์ตภาคเหนือ
AWC บวก 2% หลังเข้าซื้อโรงแรม “ดุสิต ดีทู เชียงใหม่” เสริมแกร่งพอร์ตภาคเหนือ นับว่าเป็นจุดหมายปลายทางด้านการท่องเที่ยว ซึ่งเป็นทำเลศักยภาพ ศูนย์กลางการท่องเที่ยวของจังหวัดเชียงใหม่ 
AWC บวก 2% หลังเข้าซื้อโรงแรม “ดุสิต ดีทู เชียงใหม่” เสริมแกร่งพอร์ตภาคเหนือ นับว่าเป็นจุดหมายปลายทางด้านการท่องเที่ยว ซึ่งเป็นทำเลศักยภาพ ศูนย์กลางการท่องเที่ยวของจังหวัดเชียงใหม่
27 ธ.ค. 2565

ผู้สื่อข่าวรายงานว่า วันนี้ (27 ธ.ค. 65) ราคาหุ้น บริษัท แอสเสท เวิรด์ คอร์ป จำกัด (มหาชน) หรือ AWC ณ เวลา 10:49 น. อยู่ที่ระดับ 6.15 บาท บวก 0.10 บาท หรือ 1.65% สูงสุดที่ระดับ 6.25 บาท ต่ำสุดที่ระดับ 6.15 บาท ด้วยมูลค่าการซื้อขาย 168.71 ล้านบาท

 สำหรับราคาหุ้น AWC ปรับตัวขึ้นสะท้อนจกาประเด็นว่าเดินหน้าเสริมพอร์ตโฟลิโอภาคเหนือ ร่วมพัฒนาเชียงใหม่สู่การเป็นจุดหมายปลายทางด้านการท่องเที่ยว หลังลงนามสัญญาจะซื้อจะขายโรงแรมดุสิต ดีทู เชียงใหม่ มูลค่าลงทุนกว่า 944 ล้านบาท เสริมแกร่งในอนาคตเพราะเชื่อว่านับจากนี้ไปธุรกิจการท่องเที่ยวจะดีขึ้นต่อไปจากรัฐบาลกระตุ้น
นางวัลลภา ไตรโสรัส ประธานเจ้าหน้าที่บริหารและกรรมการผู้จัดการใหญ่ AWC เปิดเผยว่า บริษัทฯมุ่งยกระดับจังหวัดเชียงใหม่ ซึ่งถือเป็นแหล่งท่องเที่ยวยุทธศาสตร์ของภาคเหนือ ให้เป็นจุดหมายปลายทางการท่องเที่ยวเชิงศิลปะวัฒนธรรมชั้นนำของประเทศ ผ่านการพัฒนาโรงแรมคุณภาพในเครือย่านถนนช้างคลาน ซึ่งเป็นทำเลศักยภาพ ศูนย์กลางการท่องเที่ยวของจังหวัดเชียงใหม่
โดยบริษัทมีแผนเสริมศักยภาพการเชื่อมต่อของกลุ่มธุรกิจโรงแรมของ AWC ทั้ง 4 แห่ง รวมถึงโรงแรมดุสิต ดีทู เชียงใหม่ ซึ่งตั้งอยู่ในบริเวณต่อเนื่อง มีมูลค่าทั้งหมดรวมกว่า 12,900 ล้านบาท เพื่อตอบโจทย์ไลฟ์สไตล์และการท่องเที่ยวที่ สอดรับกับกลยุทธ์การลงทุนของ AWC ที่จะร่วมผนึกกำลังเพื่อช่วยผลักดันเชียงใหม่ไปสู่การเป็นศูนย์กลางด้านการท่องเที่ยวระดับลักซ์ชัวรี่ของภูมิภาค และยกระดับการท่องเที่ยวของประเทศไทย รวมทั้งช่วยสร้างความแข็งแกร่งด้านกระแสเงินสดเพื่อเพิ่มการเติบโตให้แก่บริษัทในระยะยาว
ทั้งนี้ ล่าสุดบริษัทได้ลงนามสัญญาจะซื้อจะขายโรงแรมดุสิต ดีทู เชียงใหม่ ขนาด 130 ห้องพัก ตั้งอยู่บนถนนช้างคลาน อำเภอเมือง จังหวัดเชียงใหม่ ติดกับเชียงใหม่ ไนท์บาซาร์ แหล่งท่องเที่ยวและช้อปปิ้งชื่อดังใจกลางเมืองดังกล่าวนี้ มีมูลค่าเงินลงทุนและงบพัฒนาโครงการรวมกว่า 944 ล้านบาท
สำหรับสัญญาจะซื้อจะขายโรงแรมดุสิต ดีทู เชียงใหม่ ประกอบด้วย สัญญาจะซื้อจะขายที่ดิน สิ่งปลูกสร้าง และทรัพย์สินประเภทสังหาริมทรัพย์ที่ใช้ในการประกอบกิจการโรงแรมของโรงแรม ดุสิต ดีทู เชียงใหม่ จาก บริษัทหลักทรัพย์จัดการกองทุน กรุงไทย จำกัด (มหาชน) ในฐานะทรัสตีของทรัสต์เพื่อการลงทุนในอสังหาริมทรัพย์และสิทธิการเช่าดุสิตธานี (DREIT) และสัญญาจะซื้อจะขายกรรมสิทธิ์ที่ดินข้างเคียงโรงแรมดุสิต ดีทู เชียงใหม่ และสิ่งปลูกสร้างจาก บริษัท ดุสิต ไทยพร็อพเพอร์ตี้ส์ จำกัด (มหาชน) 
รวมถึงสัญญาให้เช่าโรงแรม ดุสิต ดีทู เชียงใหม่ แก่ บริษัท ดุสิตธานี จำกัด (มหาชน) หรือ DUSIT เป็นระยะเวลา 3 ปี และสิทธิในการต่อระยะเวลาอีก 3 ปี ซึ่งดำเนินการผ่านบริษัท เชียงใหม่ โฮเทลล์ คอลเลกชั่น จำกัด ซึ่งเป็นบริษัทย่อยของ AWC
“AWC รู้สึกยินดีเป็นอย่างยิ่งที่ได้ผนึกกำลังกับกลุ่มดุสิตธานี เครือโรงแรมระดับตำนานของไทย ซึ่งความร่วมมือเชิงกลยุทธ์ในครั้งนี้ จะช่วยตอบโจทย์ไลฟ์สไตล์และการเดินทางของกลุ่มนักเดินทางที่ต้องการพักในทำเลย่านใจกลางเมืองที่สะดวกสบายต่อการเดินทางไปยังสถานที่ท่องเที่ยวสำคัญ หรือแหล่งธุรกิจต่างๆ ในจังหวัดเชียงใหม่ พร้อมยังช่วยยกระดับการเป็นจุดหมายปลายทางการท่องเที่ยวและสร้างคุณค่าในระยะยาวให้แก่ประเทศอีกด้วย” นางวัลลภา กล่าว 
ทั้งนี้ ปัจจุบัน AWC มีสินทรัพย์ในเครือในจังหวัดเชียงใหม่ ประกอบด้วย ศูนย์การค้าพันธุ์ทิพย์ เชียงใหม่, โรงแรมเลอ เมอริเดียน เชียงใหม่, โรงแรมมีเลีย เชียงใหม่ และโรงแรมอินเตอร์คอนติเนนตัล เชียงใหม่ แม่ปิง ที่เตรียมจะเปิดให้บริการในเร็ว ๆ นี้